b'\n_START_ARTICLE_\nBadminton\n_START_PARAGRAPH_\nBadminton er en sport som ut\xc3\xb8ves av to lag med enten \xc3\xa9n eller to spillere p\xc3\xa5 en bane delt av et nett. I motsetning til i andre racketspill, benytter man ikke ball i badminton. Derimot spilles det med et prosjektil lagd av fj\xc3\xa6r eller en variasjon av plast, som gjerne kalles flue, h\xc3\xb8ne, dusk eller ball.\n_START_SECTION_\nHistorie\n_START_PARAGRAPH_\nBadminton er en gammel idrett med over tusen \xc3\xa5rs tradisjon i Kina, Japan og Thailand, og blant syd- og nordamerikanske indianerstammer. En regner med at badminton, p\xc3\xa5 linje med andre moderne racketspill, har sitt opphav fra franske og italienske klostre p\xc3\xa5 1100-tallet. Spillet kaltes \xc2\xabjeu de paume\xc2\xbb, p\xc3\xa5 grunn av m\xc3\xa5ten det ble spilt p\xc3\xa5. Med h\xc3\xa5ndflaten (fransk: paume) slo man ballen til motstanderen. Spillet spredte seg til England via Skottland omkring 1300-tallet under navnet \xc2\xabreal tennis\xc2\xbb. _NEWLINE_P\xc3\xa5 1600-tallet ble spillet med objekt laget av fj\xc3\xa6r popul\xc3\xa6rt, siden det krevde liten plass og kunne spilles inne p\xc3\xa5 slott og herreg\xc3\xa5rder. Badminton er f\xc3\xb8rst og fremst utviklet fra racketspillet \xc2\xabpoona\xc2\xbb som britiske offiserer p\xc3\xa5 permisjon fra India tok med seg hjem til England. P\xc3\xa5 1850-tallet ble \xc2\xabpoona\xc2\xbb spilt bl.a. p\xc3\xa5 hertugen av Beauforts eiendom Badminton i Gloucestershire. Her ble spillet spilt mellom to spisesaler, med en bane som hadde en innsnevring p\xc3\xa5 midten. Siden spillet ikke hadde noe engelsk navn ble det kjent som \xc2\xabdet spillet man spiller p\xc3\xa5 Badminton\xc2\xbb. Etter hvert tok spillet dette navnet.\n_START_SECTION_\nSlektskap\n_START_PARAGRAPH_\nBadminton er noks\xc3\xa5 n\xc3\xa6rt beslektet med tennis og bordtennis, og til en viss grad ogs\xc3\xa5 volleyball og sandvolleyball. De taktiske momentene i badminton g\xc3\xa5r ogs\xc3\xa5 igjen i tennis og squash. Speed badminton, ogs\xc3\xa5 kjent som speedminton, er en badmintonvariant uten nett.\n_START_SECTION_\nKonkurranseidrett\n_START_PARAGRAPH_\nI konkurranseformen badminton spiller man p\xc3\xa5 hver sin side av et nett med ferdigmalte baner (ofte svarte streker i idrettshaller) og m\xc3\xa5let er \xc3\xa5 f\xc3\xa5 ballen til \xc3\xa5 lande p\xc3\xa5 motstanderens banehalvdel. _NEWLINE_En full badmintonbane er 13,4 meter fra baklinje til baklinje. Strekene n\xc3\xa6rmest hver banehalvdel kalles for serverlinje og serven m\xc3\xa5 alltid plasseres bakenfor denne linjen. Bakerst p\xc3\xa5 banen er det to streker. I singlespill (en mot en) teller bare den bakerste linjen. I doublespill (to mot to) teller den fremste av baklinjene som servelinje, og serven m\xc3\xa5 havne mellom fremste og bakerste servelinje for \xc3\xa5 bli godkjent._NEWLINE_Begge lag kan f\xc3\xa5 poeng p\xc3\xa5 hver ball, uansett hvem som server. Vinner man ballen server man helt til man taper igjen. Det er ikke noen fastsatt tid p\xc3\xa5 en badminton-kamp. Man spiller tre sett til 21 poeng, men hvert sett m\xc3\xa5 vinnes med minst to poeng (p\xc3\xa5 samme m\xc3\xa5te som i volleyball). For at kampene ikke skal trekke altfor mye ut i tid, vinner uansett den f\xc3\xb8rste som oppn\xc3\xa5r 30 poeng. Har en person vunnet de to f\xc3\xb8rste settene blir ikke det siste settet spilt._NEWLINE_En pr\xc3\xb8veordning, som blant annet ble pr\xc3\xb8vd ut i Norge, hadde fem sett til ni poeng (der man m\xc3\xa5tte ha serve for \xc3\xa5 f\xc3\xa5 poeng). M\xc3\xa5let var \xc3\xa5 f\xc3\xa5 flere og mer intense sett. Dette ble det ikke noe av, istedenfor ble det innf\xc3\xb8rt best av tre sett til 15 (m\xc3\xa5 ha serven for \xc3\xa5 f\xc3\xa5 poeng). Det ble forlatt igjen til fordel for den internasjonale tre sett til 21 poeng._NEWLINE_Som i de fleste andre konkurranseidretter spiller taktikken en s\xc3\xa6rs viktig rolle. God bevegelse og spenst er viktige egenskaper hos en god badmintonspiller. En slik spiller baserer sine handlinger ut ifra tekniske og taktiske grunnlag. P\xc3\xa5 banen er det gunstig \xc3\xa5 hele tiden komme seg i banens sentrum etter ballmottak. Videre vil en god badmintonspiller alltid bevege seg sidelengs, og ikke rygge bakover, for \xc3\xa5 kunne bevege seg raskere til- og fra banesentrum._NEWLINE_Badminton er en olympisk sport med fem disipliner: herresingle, damesingle, herredouble, damedouble og mixed double (en spiller av hvert kj\xc3\xb8nn p\xc3\xa5 hver side av nettet). P\xc3\xa5 h\xc3\xb8yt niv\xc3\xa5 er badminton en krevende sport som setter store krav til ut\xc3\xb8verens utholdenhet, styrke og hurtighet. I tillegg er god h\xc3\xa5nd-\xc3\xb8ye koordinasjon viktig, samt taktikk. _NEWLINE_Badminton er en innend\xc3\xb8rssport hvor hoveddelen av sesongen er mellom september og april. Norgesmesterskap for senior avholdes vanligvis i februar og lagserien (badmintonsportens divisjonsystem) avsluttes vanligvis i april.\n_START_SECTION_\nRacket\n_START_PARAGRAPH_\nBadmintonracketer er lette, og veier rundt 79 og 91 gram (med strengene). Racketene er sammensatt av mange forskjellige materialer fra karbon til st\xc3\xa5l, som igjen kan v\xc3\xa6re sammensatt av flere materialer. Karbonfiber har en meget god styrke, den er stiv og gir en utmerket god kinetisk energioverf\xc3\xb8ring. F\xc3\xb8r karbonfiber kom p\xc3\xa5 markedet ble racketene laget av aluminium og andre lette materialer. De aller f\xc3\xb8rste racketene ble laget av tre. Billige racketer er ofte laget av metall, men treracketer blir ikke laget lengre._NEWLINE_Det finnes mange forskjellige racketdesign, men rackertst\xc3\xb8rrelse og form m\xc3\xa5 v\xc3\xa6re innenfor de internasjonale reglene. Forskjellige racketer har forskjellig spillerkarakteristikk.'